JOG- ÉS ÁLLAMTUDOMÁNYI KAR DOKTORI ISKOLA

KOMPLEX VIZSGA TÁJÉKOZTATÓ

*A komplex vizsga*

A szervezett doktori képzésben részt vevő hallgatóa negyedik aktív féléve végén köteles komplex vizsgát tenni, mely lezárja a doktori képzés képzési és kutatási időszakát és szükséges a kutatási és disszertációs képzési szakaszra való átlépéshez. A komplex vizsga a doktorandusz hallgató tudományágban szerzett ismereteinek összefoglaló, áttekintő jellegű bizottság előtt letett nyilvános vizsgája. EDSZ 11. § (11). A vizsga célja az, hogy mérje, értékelje a tanulmányi, kutatási előmenetelt. EDSZ 1. § (4.)

*MSZ* 18. § (1) *A komplex vizsgára történő jelentkezés feltétele*:

1. két idegennyelvnek a tudományág műveléséhez szükséges ismerete, aminek az igazolására az egyik idegen nyelv esetében legalább B2 szintű komplex államilag elismert nyelvvizsga, a másik idegen nyelv esetében az azzal egyenértékű, a (2b) bekezdés szerinti bizonyítvány is alkalmas,[[1]](#footnote-1) siketek esetében a nem magyar jelnyelv ismeretének igazolásával is történhet, illetve külföldi doktorandusz, a nem magyar anyanyelve mellett egy további idegen nyelv ismeretét kell, hogy a jelen szabályzat rendelkezései szerint igazolja; valamint
2. a doktori képzés képzési és kutatási szakaszában legalább 90 kredit és valamennyi kötelező tantervi követelmény teljesítése;
3. a szervezett doktori képzésben részt vett hallgatók esetén az alábbi dokumentáció benyújtása:
4. az I–IV. szemeszterekben végzett kutatási tevékenység összefoglalása (min. 10.000 karakter);
5. az V–VIII. szemeszterekre vonatkozó kutatási terv (min. 10.000 karakter);
6. résztanulmány a doktorandusz kutatási témájából (min. 60.000 karakter lábjegyzetek és irodalomjegyzék nélkül számítva);
7. a témavezető írásbeli értékelésének benyújtása a hallgatónak a képzési és kutatási szakaszban mutatott teljesítményéről, és javaslatának benyújtása a komplex vizsgára bocsátás tárgyában.

(2) Az első idegen nyelv kizárólag az alábbi nyelvek egyike lehet: angol, német, francia, olasz, orosz, spanyol, amelynek megfelelő ismeretét legalább B2 szintű komplex államilag elismert nyelvvizsgabizonyítvánnyal, illetve azzal egyenértékű okirattal kell igazolni. A második idegen nyelv ismerete igazolható:

1. államilag elismert B2 szintű (középfokú) komplex típusú nyelvvizsga-bizonyítvánnyal,
2. államilag elismert C1 szintű (felsőfokú) komplex típusú nyelvvizsga-bizonyítvánnyal,
3. államilag elismert B2 szintű (középfokú) szóbeli típusú nyelvvizsga-bizonyítvánnyal
4. államilag elismert B2 szintű (középfokú) írásbeli típusú nyelvvizsga-bizonyítvánnyal,
5. államilag elismert C1 szintű (felsőfokú) szóbeli típusú nyelvvizsga-bizonyítvánnyal,
6. államilag elismert C1 szintű (felsőfokú) írásbeli típusú nyelvvizsga-bizonyítvánnyal,
7. külföldön szerzett idegen nyelvi ismeretek igazolásához csatolni kell az Oktatási Hivatal Nyelvvizsgáztatási Akkreditációs Központ igazolását.

(2b) A második nyelv ismerete a (2) bekezdésben foglalt feltételeken túl igazolható az adott nyelv megfelelő ismeretének igazolásával, amelyet az Idegennyelvi Lektorátus állít ki az Idegennyelvi Lektorátus vezetője által kijelölt nyelvtanár és a Doktori Iskola vezetője által kijelölt oktató előtt tett vizsga alapján.

(2c) Azon hallgatók, akik a korábban hatályos szabályok szerint a második idegen nyelv ismeretét nem voltak kötelesek igazolni a komplex vizsgára történő jelentkezéskor, azt a doktori dolgozatuk nyilvános vitára bocsátásáig kell megtegyék a (2) vagy (2b) bekezdésekben jelzett módon.[[2]](#footnote-2)

*A komplex vizsga bizottsága, a vizsga tartalma, a vizsga értékelése* EDSZ 11. § 13-17.

1. A három-öt tagú komplex vizsga bizottság tagjainak legalább egyharmada nem állhat foglalkoztatásra irányuló́ jogviszonyban az Egyetemmel, vagy nem az adott doktori iskola oktatója. A vizsgabizottság elnöke egyetemi tanár vagy professor emeritus vagy az MTA doktora címmel rendelkező oktató, kutató. A vizsgabizottság valamennyi tagja tudományos fokozattal kell rendelkezzen. A vizsgabizottságnak nem lehet tagja a vizsgázó doktorandusz témavezetője.
2. A komplex vizsga két fő részből áll:

* az egyik részben a vizsgázó elméleti felkészültségét mérik fel („elméleti rész”). A komplex vizsga elméleti részben a vizsgázó legalább két tárgyból/témakörből tesz vizsgát, a tárgya/témakörök listáját a doktori iskola tanterve tartalmazza. Az elméleti vizsgának lehet írásbeli része is. A komplex vizsga két elméleti tárgya a jogászi kutatásmódszertan, valamint a doktori dolgozat témájához illeszkedő tudományág/tudományterület tárgya. A disszertációs rész kutatási dokumentációból, valamint a végzett kutató munka, továbbá a doktori képzés kutatási és disszertációs képzési szakaszára vonatkozó kutatási terv szóbeli ismertetéséből áll.
* a másik részben a vizsgázó tudományos előre haladásáról ad számot („disszertációs rész”), mégpedig előadás formájában szakirodalmi ismeretiről, majd beszámol kutatási eredményeiről, ismerteti a doktori képzés második szakaszára vonatkozó kutatási tervét, valamint a disszertáció elkészítésének és az eredmények publikálásának ütemezését. A témavezetőnek lehetősége kell biztosítani, hogy előzetesen írásban és/vagy a vizsgán értékelje a vizsgázót.

1. A komplex vizsgát kétfokozatú értékelési rendszerben – megfelelt, illetve nem megfelelt értékeléssel – kell minősíteni, és eredményét az utolsó vizsgarész napján ki kell hirdetni.

*Az egyéni felkészülő komplex vizsgája*

Komplex vizsgára és a doktori fokozat megszerzésére előzetes doktori képzés nélkülaz is jelentkezhet, aki

* a diplomáját a jelentkezést megelőzően legalább öt évvel korábban szerezte,
* megfelel doktori iskolába való felvétel feltételeinek, és
* kérelme alapján a szakmai, tudományos tevékenységét értékelő habitusvizsgálat megállapítja, hogy munkássága megfelel az adott doktori program képzési tervében legalább a képzési és kutatási szakaszra előírt követelményeknek.

*Vizsgaidőszak*

A komplex vizsgákat az PPKE rektorának a tanév rendjéről szóló utasításában meghatározott vizsgaidőszakokban kell megtartani, azzal, hogy utóvizsga szervezhető a téli vizsgaidőszakhoz kapcsolódóan január 31-ig, a tavaszi vizsgaidőszakhoz kapcsolódóan a következő tanév szeptember 15-ig.

*A vizsgára jelentkezés*

A komplex vizsga jelentkezést a doktori iskolák honlapján, a „Komplex vizsga” „Adminisztráció, tanulmányi ügyek” menüpontjáról letölthető formanyomtatványon,

* a tavaszi vizsgaidőszakban **április 20-ig,**
* az őszi vizsgaidőszakban **november 20-ig**

a doktori iskola ügyintézőjénél kell benyújtani vagy postán feladni, úgy, hogy az a fenti határidőig megérkezzen.

A komplex vizsgára jelentkezés határidejének elmulasztása esetén a hallgató, illetőleg a képzés nélkül jelentkező csak a következő vizsgaidőszakra jelentkezhet komplex vizsgára.

A jelentkezési laphoz egy nyomtatott példányban és elektronikus adathordozón **mellékelni kell**:

A) a **szervezett doktori képzésben részt vett hallgatók** esetén

*a)* az alábbi kutatási dokumentációt:

- az I-IV. szemeszterekben végzett kutatási tevékenység összefoglalása (min. 10.000 karakter);

- az V-VIII. szemeszterekre vonatkozó kutatási terv (min. 10.000 karakter)

- résztanulmány a doktorandusz kutatási témájából (min. 60.000 karakter – lábjegyzetek és irodalomjegyzék nélkül számítva);

*b)* a témavezető írásbeli értékelését a hallgatónak a képzési és kutatási szakaszban mutatott teljesítményéről, és javaslatát a komplex vizsgára bocsátásra.

B) A komplex vizsgára **előzetes képzés nélkül jelentkezők** esetén:

*a)* a jelentkező szakmai önéletrajzát,

*b)* a doktori iskolába a felvétel feltételeként megjelölt egyetemi képzésben szerzett oklevélének másolatát;

*c)* angol, német, orosz, francia, spanyol, olasz nyelvek egyikéből legalább középfokú (B2) komplex (korábban C típusú), államilag elismert nyelvvizsgát vagy jogszabályban ezzel egyenértékűnek elismert nyelvtudást igazoló okiratot (okiratokat);

*d)* az eddigi szakmai, tudományos, oktatói munkájáról szóló írásbeli összefoglalót (min. 10.000 karakter), és az ezt igazoló dokumentumokat. Tudományos tevékenységét a Magyar Tudományos Akadémiáról szóló törvényben meghatározott nemzeti tudományos bibliográfiai adatbázisban (Magyar Tudományos Művek Tára, MTMT) nyilvántartott közleményekkel kell igazolnia, tekintettel a meghatározott publikációs követelményekre[[3]](#footnote-3);

*e)* a tervezett kutatási témájából írott résztanulmányt (min. 90.000 karakter – lábjegyzetek és irodalomjegyzék nélkül számítva);

*f)* a kutatási és disszertációs szakaszra vonatkozó kutatási tervét,

*g)* az PPKE Jog és Államtudományi Kara valamely tanszékének vezetője és a tanszékvezető által kijelölt, a doktori iskolában témakiíró témavezető által aláírt fogadó nyilatkozatot, melyben a tanszék és a témavezető vállalja a doktori képzés kutatási és disszertációs szakaszában a tanszékre és a témavezetőre háruló kötelezettségeket.

*Az elméleti vizsgatárgy követelményeinek közzététele és a vizsgabeosztás*

A komplex vizsga jogászi kutatásmódszertantárgyából a vizsgakövetelményeket a doktori iskola az őszi szemeszterben november 30-ig, a tavaszi szemeszterben május 10-ig teszi közzé. A követelmények a doktori iskola honlapján olvashatók.

A komplex vizsgák időpontját és beosztását a doktori iskola ügyintézője december 10-ig ill. május 10-ig közzéteszi a doktori iskola honlapján, továbbá elektronikus levélben értesíti a vizsgázókat a vizsga napjáról, valamint a hallgató kutatási témájához kapcsolódó, a Tudományági Doktori Tanács által kijelölt szakmai tárgyról.

*A vizsga menete*

A komplex vizsgán a vizsga elméleti részében a hallgató szóban, illetve a bizottság döntése alapján részben írásban ad számot a tudásáról. A kutatómunkáról szóló beszámolóra és a kutatási és disszertációs képzési szakaszra vonatkozó kutatási terv szóbeli ismertetésére 20-30 perc időtartamot kell biztosítani a hallgató számára, aki előadásához prezentációt használhat. A komplex vizsga nyelve magyar, kivéve, ha a külföldi hallgatót idegen nyelvű képzésre vették fel; ebben az esetben a komplex vizsga nyelve a képzés nyelve. A komplex vizsga nyilvános.

*Utóvizsga*

Ha a vizsgázó a komplex vizsga elméleti tárgyai valamelyikére vagy mindegyikre elégtelen osztályzatot kap, e tárgy(ak)ból ugyanabban a vizsgaidőszakban, az utóvizsgára kijelölt napon utóvizsgát tehet. A sikertelen komplex vizsga javítását csak azonos vizsgaidőszakon belül, legfeljebb egy alkalommal lehet megkísérelni. EDSZ 11. § 11.

*Vizsgahalasztás*

Különleges méltánylást érdemlő személyes körülményekre tekintettel a hallgató kérheti a komplex vizsga elhalasztását az adott vizsgaidőszakon belül. Ebben az esetben az utóvizsgaidőszakban is kijelölhető a komplex vizsga napja. A kérelmet írásban, az indokok részletes ismertetésével, a doktori iskola vezetőjének címezve, a doktori iskola titkárságán kell benyújtani.

*A sikertelen vagy elmulasztott komplex vizsga következménye*

Megszűnik a doktorandusz jogviszony,

1. ha a doktorandusz a komplex vizsgát nem teljesíti a negyedik aktív félév utolsó napján, illetve azon a napon, amikor a sikertelen komplex vizsga javítóvizsgáját megkísérelte, de nem sikerült teljesítenie, (EDSZ 10. § 10. h.)
2. a képzés nélkül komplex vizsgára bocsátott vizsgája sikertelen volt, a sikertelen vizsga (utóvizsga) napján.

A hallgatói jogviszony megszűnéséről a hallgató postai úton keresztül kap értesítést.

Az a volt hallgató, akinek a jogviszonya a fentiek miatt szűnt meg, a doktori képzésben előzetesen részt nem vett személyekre vonatkozó szabályok szerint jelentkezhet ismét komplex vizsgára. Ha szervezett képzésben részt vett volt hallgató a hallgatói jogviszonya megszűnésétől számított 5 éven belül jelentkezik komplex vizsgára,

* vele szemben nem kell alkalmazni az 5 éves előzetes időt, és nem kell ismét igazolni a doktori képzés felvételi követelményeinek való megfelelést, és
* értékelni kell a doktori iskolában folytatott korábbi tanulmányi és kutatási tevékenységét is.

1. 2023. március 16-tól hatályos 2023/18. sz. DHT határozat alapján. [↑](#footnote-ref-1)
2. 2023. május 3-tól hatályos 2023/26. sz. DHT határozat alapján. [↑](#footnote-ref-2)
3. Ld. a DHT 2021/47. sz. határozattal előírt követelményeket: <http://jak.ppke.hu/uploads/articles/1118980/file/Publik%C3%A1ci%C3%B3s%20k%C3%B6vetelm%C3%A9ny%202021.09.pdf> [↑](#footnote-ref-3)